पाएं अपने शहर की ताज़ा ख़बरें और फ्री ई-पेपरडाउनलोड करें
चंडीगढ़. पंजाब प्रदेश कांग्रेस कमेटी के पास अकाली-भाजपा सरकार के खिलाफ मुद्दों की कमी नहीं है, लेकिन नेताओं में सामंजस्य की कमी के कारण इन मुद्दों का सही ढंग से प्रयोग करने में पार्टी नाकाम साबित हो रही है। राज्य में कांग्रेस के घटते जनाधार का सबसे बड़ा कारण पार्टी की अंदरूनी गुटबाजी ही है।
यह बात पंजाब में हाल ही में हुए जिला परिषद और ब्लॉक समितियों के चुनाव में हुई कांग्रेस की भारी हार के बाद प्रदेश कांग्रेस द्वारा कारणों को लेकर किए जा रहे मंथन के दौरान सामने आई है।
प्रदेश कांगे्रेस के पूर्व प्रधान कैप्टन अमरिंदर सिंह, पूर्व मुख्यमंत्री राजिंदर कौर भट्ठल, सांसद महिंदर सिंह केपी और कई अन्य वरिष्ठ कांग्रेसी नेताओं ने पार्टी में अपने अलग-अलग गुट बना रखे हैं। एक गुट दूसरे गुट के साथ चलने को तैयार नहीं है, न ही एक गुट के नेता और कार्यकर्ता दूसरे गुट के नेताओं की रैलियों में हिस्सा लेते हैं।
हालांकि प्रदेश कांग्रेस के प्रधान प्रताप सिंह बाजवा का कहना है कि कांग्रेस के नेताओं में कोई गुटबाजी नहीं है, लेकिन असलियत में ऐसा नहीं है। गुटबाजी अकाली-भाजपा के खिलाफ उठने वाले मुद्दों को कांग्रेस के लिए फायदेमंद नहीं होने दे रही जिसका नतीजा पहले विस चुनाव और अब जिला परिषद एवं ब्लॉक समिति चुनावों में नजर आ चुका है।
तालमेल के अभाव में फीके पड़े मुद्दे : पीएसईबी की किताब का मामला
पंजाब स्कूल एजूकेशन बोर्ड की ओर से बच्चों के लिए छपवाई गई एक किताब में कई अश्लील बातें छप गई थीं। हालांकि इस मुद्दे पर कांग्रेसी नेताओं ने शिक्षा मंत्री सिकंदर सिंह मलूका को कई बार घेरने का प्रयास किया, लेकिन प्रदेश कांग्रेस के सभी नेताओं में सामंजस्य की कमी और गुटबाजी के कारण वे अपने इन प्रयासों में सफल नहीं हो सके।
माना गांव में कांग्रेस वर्कर्स के साथ झड़प
जिला परिषद और ब्लॉक समिति चुनाव के दौरान गांव माना में अकाली-भाजपा और कांग्रेस कार्यकर्ताओं में हुई झड़प में कई वाहनों को आग लगा दी गई थी। अकाली-भाजपा कार्यकर्ताओं का आरोप था कि वाहनों को कांग्रेस कार्यकर्ताओं ने आग लगाई। इस मुद्दे पर भी कांग्रेस के वरिष्ठ नेता अलग-थलग बयानबाजी करते रहे, एकजुट होकर सामने नहीं आए।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva awa_Deva hin_Deva zho_Hant eng_Latn